संतरा-अंगूर, केले के साथ दूध पीने से स्किन की बीमारियां, मैंगो शेक से नुकसान नहीं
दूध के साथ केला, आम, अनार जैसे फल खाना सेहत के लिए लाभदायक नहीं होता। इसके कई नुकसान होते हैं। स्किन डिसऑर्डर का भी खतरा होता है।
बनाना शेक, मैंगो शेक, स्ट्रॉबेरी शेक और कई तरह के ड्राई फ्रूट्स वाले शेक की डिमांड इन दिनों काफी बढ़ गई है। जूस की दुकानों पर ऐसे शेक वाली तख्तियां उनके रेट के साथ लटकती दिख जाएंगी। घरों में भी दूध के साथ फलों की कई रेसिपी बनाई जाती हैं। दूध के साथ केला, आम, अनार जैसे फल चाव से खाए जाते हैं। लेकिन क्या दूध के साथ फल खाना सेहत के लिए सही है?
घर में बड़े बुजुर्ग टोकते हैं कि अभी दूध पिया है तो नींबू, संतरा या अंगूर मत खाओ? इसका कारण यह है कि दूध के साथ ये फल लेने पर शरीर में टॉक्सिन बनने लगता है। आयुर्वेद विशेषज्ञ डॉ. टीएल जेवियर बताते हैं कि दूध के साथ नींबू, संतरा खाने पर यह चीज में बदलने लगता है। चूंकि सभी फलों में एंजाइम्स और कई तरह के एसिड होते हैं जैसे- सिट्रिक एसिड, मैलिक एसिड, टारटैरिक एसिड और फ्यूमेरिक एसिड। ये एसिड दूध, दही, छाछ जैसे डेयरी प्रोडक्ट्स के साथ मिल नहीं पाते। इसका उल्टा प्रभाव देखने को मिलता है। यह शरीर में टॉक्सिन के रूप में जमा होता है। कई बार ये ब्लड में मिल जाते हैं। इससे स्किन की बीमारियां होने का रिस्क होता है। स्किन पर चकत्ते आना, फोड़े होना, स्किन का रंग उड़ना जैसी परेशानी देखने को मिलती है।
खबर से जुड़े इस पोल में अपनी राय देते जाइए
क्या किसी भी फल के साथ दूध नहीं लेना चाहिए? 
डॉ. दीक्षा बताती हैं कि दूध के साथ कोई भी फल न लें तो ज्यादा अच्छा है। स्ट्रॉबेरी के साथ दूध कभी न मिलाएं। यह हमारे पाचन तंत्र को नुकसान पहुंचाता है। इसी तरह बनाना शेक या केले के साथ दूध लेना भी ठीक नहीं है। केला खूब पका हुआ तो भी इसे दूध के साथ नहीं खाना चाहिए। पाचन के दौरान इसका नेचर बदल जाता है। इससे पेट में अम्ल बनता है।
पके आम के साथ दूध ले सकते हैं या नहीं 
डॉ. दीक्षा बताती हैं कि वैसे फल जो नेचुरली बहुत मीठे और पके हुए हों, उनके साथ दूध लिया जा सकता है। जैसे पके और मीठे आम को दूध के साथ खाया जा सकता है। इसी तरह एवाकाडो को भी दूध में मिलाकर खाया जा सकता है। ड्राई फ्रूट्स जैसे खजूर, अंजीर को भी दूध के साथ लिया जा सकता है।
आयुर्वेद विशेषज्ञ डॉ. दीक्षा भावसार बताती हैं कि ताजे फलों को किसी भी दूसरे खाने के मुकाबले हल्का व जल्दी से पचने वाला माना गया है। अगर लंच या डिनर के साथ फल खाते हैं तो यह पेट में तब तक रहता है जब तक कि पूरा खाना पच नहीं जाता। जबकि खाना खाने से एक घंटे पहले या एक-दो घंटे बाद फल खाते हैं तो यह जल्दी पच जाता है।
पेट में एसिड बनने लगता है
किसी बाल्टी में खूब पके हुए फल को रखें। फल इतने पके हों कि उनके गूदे बाहर निकल गए हों। इसे धूप में रखें। यह देखने में बजबजाता हुआ लगेगा। ठीक इसी तरह खाना खाने के बाद फल खाते हैं तो यह पेट में लंबे समय तक बना रहता है। पेट में मौजूद पाचक रस (डायजेस्टिव जूस) इसे पचाते रहते हैं। इससे फर्मेंटेशन की प्रक्रिया होते रहती है। इसलिए आपने कई लोगों को देखा होगा कि खाना खाने के तुरंत बाद फल खाने वालों को एसिडिटी की परेशानी अधिक होती है।
पाचन तंत्र में गड़बड़ी हो जाती है 
आयुर्वेद में पेट में बनने वाली एसिडिक स्थिति को ‘अम’ कहा गया है। यह हमारे पाचन तंत्र को कमजोर करता है। पेट में पाचक रस निकलना कम हो जाता है। न्यूट्रिएंट्स शरीर में सही तरीके से घुल नहीं पाते। तो नतीजा उल्टा होता है। पाचन तंत्र बेहतर होने की जगह, इसमें गड़बड़ी आने लगती है।
दूध के साथ संतरा खाने से स्किन की बीमारियां होंगी 
केरल के थ्रिसुर में डॉ. टीएल जेवियर बताते हैं फल को किसी भी भोजन के साथ नहीं खाना चाहिए, चाहे वो सेब, केला, अनार, अंगूर या कोई भी फल हो। क्योंकि इससे सेहत को फायदा कम, नुकसान अधिक होता है।
खाने के पहले या बाद में कब फल खाएं
अब सवाल यह उठता है कि हमें फल कब खाना चाहिए। डॉ. दीक्षा बताती हैं कि खाने के दौरान या खाने के तुरंत बाद फल नहीं खाना चाहिए। खाने से एक घंटे पहले या खाने के दो घंटे बाद ही फल खाना सेहत के लिए अच्छा होता है।
नॉन वेज खाने के बाद भूलकर भी दूध नहीं पिएं 
आमतौर पर मछली खाने के बाद दूध पीने से मना किया जाता है। लेकिन केवल मछली ही नहीं, बल्कि कोई भी नॉन वेज खाने के बाद दूध या दही नहीं खाना चाहिए। रात के समय तो नॉन वेज खाने के बाद दूध बिल्कुल नहीं पीना चाहिए।